b'\n_START_ARTICLE_\nDanmarks Underholdningsorkester\n_START_PARAGRAPH_\nDanmarks Underholdningsorkester (tidligere DR UnderholdningsOrkestret, RadioUnderholdningsOrkestret (RUO) eller Radioens Underholdningsorkester. P\xc3\xa5 engelsk: Danish National Chamber Orchestra) er et orkester der tidligere var tilknyttet Danmarks Radio. Det er dels et klassisk symfoniorkester (i lighed med det 99 mand store DR Radiosymfoniorkestret), dels et ledsageorkester til koncerter med popul\xc3\xa6rmusik. Orkestret best\xc3\xa5r af 42 musikere._NEWLINE_Danmarks Underholdningsorkester blev grundlagt i 1939. Oprindeligt var det Louis Preils ensemble, der blev fastansat. Gennem stadige udvidelser n\xc3\xa5ede Underholdningsorkestret efterh\xc3\xa5nden en orkesterstamme p\xc3\xa5 60 musikere. Senere nedbygninger og \xc3\xa6ndring af orkestrets profil har udm\xc3\xb8ntet sig i dagens bes\xc3\xa6tningsst\xc3\xb8rrelse. I 1999 tiltr\xc3\xa5dte \xc3\x81d\xc3\xa1m Fischer som chefdirigent og under hans ledelse har orkestret f\xc3\xa5et ry som et s\xc3\xa6rdeles kompetent Mozart-orkester. Orkestrets 1. g\xc3\xa6stedirigent, David Firman, tager sig prim\xc3\xa6rt af de ikke-klassiske koncerter som de slotskoncerter, som orkestret siden 1993 har lavet i Ledreborg Slotspark. Markante kapelmestere i Underholdningsorkestrets historie har v\xc3\xa6ret Teddy Petersen, Kai Mortensen, Grethe Kolbe og B\xc3\xb8rge Wagner._NEWLINE_DR meddelte i en pressemeddelese den 8. september 2014, at DR UnderholdningsOrkesteret nedl\xc3\xa6gges pr. 1. januar 2015. Flere af de borgerlige partier, samt Enhedslisten, fors\xc3\xb8gte at redde orkestret, men den 9. december traf Marianne Jelved den endegyldige beslutning om at lukke orkestret med \xc3\xa5rets udgang._NEWLINE_Den 12. december blev det annonceret at orkestret ville modtage prisen "Best Collection" ved International Classical Music Awards, 2015 i Ankara for deres samlede udgivelse af Mozarts symfonier. Offentligg\xc3\xb8relsen blev fremskyndet grundet nedl\xc3\xa6ggelsen af orkestret og juryformanden opfordrede Danmarks Radio og Kulturministeriet til at "tage ethvert muligt skridt for at redde orkestret". Orkesteret forts\xc3\xa6tter i privat regi.\n_START_SECTION_\nIndspilninger\n_START_PARAGRAPH_\nI 1978 indspillede DR Underholdningsorkesteret under ledelse af Palle Mikkelborg musikken til TV-serien Strandvaskeren. Musikken er komponeret af Hans-Erik Philip og solo trompeten spilles af Dizzy Gillespie.'